b'\n_START_ARTICLE_\nRandy Barnes\n_START_PARAGRAPH_\nEric Randolph ("Randy") Barnes (s\xc3\xbcndinud 16. juunil 1966 Charlestonis L\xc3\xa4\xc3\xa4ne-Virginias) on USA endine kergej\xc3\xb5ustiklane (kuulit\xc3\xb5ukaja ja kettaheitja). Ol\xc3\xbcmpiav\xc3\xb5itja (1996) ja kehtiva kuulit\xc3\xb5uke maailmarekordi (23.12) valdaja._NEWLINE_Enne 1996. aastat toimunud ol\xc3\xbcmpiam\xc3\xa4nge on 22 ol\xc3\xbcmpiakullast kuulit\xc3\xb5ukes USA v\xc3\xa4gilaste kaela riputatud 15. Atlanta ol\xc3\xbcmpiam\xc3\xa4ngudel oli favoriit hooaja edetabelijuht ja maailmarekordi valdaja Randy Barnes. V\xc3\xb5istlus ise oli p\xc3\xb5nev viimase t\xc3\xb5ukevooruni, kuhu liidrina astus 1995. aasta maailmameister John Godina (viiendas voorus 20.79)._NEWLINE_Viie vooru j\xc3\xa4rel tihedas heitluses tabelis kuuendaks t\xc3\xb5ugatud Barnesi viimased Bar\xc3\xb5\xc5\xa1nikovi stiilis keerutused olid aga maailmarekordimehe v\xc3\xa4\xc3\xa4rilised. Barnes ei piirdunud k\xc3\xbcmmekonna-sentimeetrise parandusega, vaid lennutas rauast muna 21,62 meetri kaugusele. Kaheksa aastat tagasi Seouli m\xc3\xa4ngudel oli 22-aastane ameeriklane samuti kogu oma j\xc3\xb5u pannud viimasesse t\xc3\xb5ukesse ning neljandalt kohalt liidriks t\xc3\xb5usnud, kuid siis leidus \xc3\xbcks mees, sakslane Ulf Timmermann, kes oma viimasel katsel rohkem suutis. Atlantas sellist meest ei olnud.'